Document ID: 32006R1876

32006R1876
L 360/126
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1876/2006 НА КОМИСИЯТА
от 18 декември 2006 година
относно временното и постоянно разрешение на някои добавки в храни за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива (ЕО) № 70/524/ЕИО на Съвета от 23 ноември 1970 г. относно добавките при храненето на животни (1), и по-специално член 3, член 9, параграф 1, буква г), и член 9, параграф 1, буква е) от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
В Регламент (ЕО) № 1831/2003 е предвидена възможност за разрешително за добавки, предназначени за използване при храненето на животни.
(2)
В член 25 от Регламент (EО) № 1831/2003 се определят преходни мерки за заявленията за разрешаване на добавки в храните на животните, подадени в съответствие с Директива 70/524/EИО преди датата на прилагане на Регламент (EО) № 1831/2003.
(3)
Заявленията за разрешаването на добавките, включени в списъците на приложенията към настоящия регламент, са подадени преди датата на прилагане на Регламент (ЕО) № 1831/2003.
(4)
Първоначалните бележки по тези заявления, предвидени в член 4, параграф 4 от Директива (ЕО) № 70/524/ЕИО, са представени на Комисията преди датата на прилагане на Регламент (ЕО) № 1831/2003. Затова тези заявления следва да продължат да се обработват в съответствие с член 4 от Директива 70/524/ЕИО.
(5)
Има представени данни в подкрепа на заявление за разрешително за употребата на препарат, съдържащ микроорганизми на Lactobacillus farciminis CNCM MA 67/4R, за пилета за угояване, пуйки за угояване и кокошки носачки. Европейският орган за безопасност на храните (ЕОБХ) е изразил становището си относно употребата на този препарат на 11 юли 2006 г. Оценката показва, че са изпълнени условията, посочени в член 9, параграф 1, буква д) от Директива 70/524/ЕИО за този вид разрешително. Следователно употребата на упоменатия препарат, съдържащ микроорганизми, определен в приложение I към настоящия регламент, следва да бъде разрешена за срок от четири години.
(6)
Има представени данни в подкрепа на заявление за разрешително за употреба на ензимния препарат на ендо-1,4-бета-ксиланаза, произведена от Trichoderma longibrachiatum (ATCC 2105), ендо-1,3(4)-бета-глюканаза и алфа-амилаза, произведена от Bacillus amyloliquefaciens (DSM 9553), субтилизин, произведен от Bacillus subtilis (ATCC 2107), полигалактуроназа, произведена от Aspergillus aculeatus (CBS 589.94), за пуйки за угояване. На 15 юни 2006 г. ЕОБХ е представил становището си относно употребата на този препарат, в което се прави заключението, че той не представлява риск за потребителя, за ползвателя, засегнатата категория животни или околната среда. Оценката показва, че са изпълнени условията, посочени в член 9, буква д), параграф 1 от Директива 70/524/ЕИО за този вид разрешително. Следователно употребата на упоменатия ензимен препарат, определен в приложение II към настоящия регламент, следва да бъде разрешена за срок от четири години.
(7)
Употребата на ензимния препарат на ендо-1,4-бета-глюканаза, ендо-1,3(4)-бета-глюканаза и ендо-1,4-бета-ксиланаза, произведени от Trichoderma longibrachiatum (ATCC 74252), за първи път е временно разрешена за кокошки носачки и прасенца с Регламент (ЕО) № 2188/2002 на Комисията (3). Представени са нови данни в подкрепа на заявление за разрешително за употреба без определен срок на упоменатия ензимен препарат. Оценката показва, че са изпълнени условията, посочени в член 3, буква а) от Директива 70/524/ЕИО за този вид разрешително. Следователно употребата на упоменатия ензимен препарат, определен в приложение III към настоящия регламент, следва да бъде разрешена без определен срок.
(8)
Употребата на препарата на натриев бензоат, пропионова киселина и натриев пропионат за първи път е временно разрешена за прасета и млечни крави с Регламент (ЕО) № 1252/2002 на Комисията (4). Представени са нови данни в подкрепа на заявление за разрешително за употреба без определен срок на упоменатия консервант. Оценката показва, че са изпълнени условията, посочени в член 3, буква а) от Директива 70/524/ЕИО за този вид разрешително. Следователно употребата на упоменатия консервант, определен в приложение IV към настоящия регламент, следва да бъде разрешена без определен срок.
(9)
Оценката на упоменатите заявления показва, че следва да се въведат задължителни процедури за защита на работниците от въздействието на добавките, дадени в приложенията. Такава защита следва да бъде осигурена чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5).
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, който спада към групата „Микроорганизми“, както е определен в приложение I, получава разрешително за употреба за срок от четири години като добавка при храненето на животните при условията, предвидени в упоменатото приложение.
Член 2
Препаратът, който спада към групата „Ензими“, както е определен в приложение II, получава разрешително за употреба за срок от четири години като добавка при храненето на животните при условията, предвидени в упоменатото приложение.
Член 3
Препаратът, който спада към групата „Ензими“, както е определен в приложение III, получава безсрочна разрешително за употреба като добавка при храненето на животните при условията, предвидени в упоменатото приложение.
Член 4
Препаратът, който спада към групата „Консерванти“, както е определен в приложение IV, получава безсрочно разрешително за употреба като добавка при храненето на животните при условията, предвидени в упоменатото приложение.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2006 година.

Labels: 3
16
17
6